UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning vedrørende forslag til EUROPA-PARLAMENTETS OG RÅDETS AFGØRELSE om fastlæggelse af et fællesskabsprogram med henblik på at fremme organisationer, der er aktive på europæisk plan, hvad angår ligestilling mellem mænd og kvinder ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2003/0109 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning vedrørende forslag til EUROPA-PARLAMENTETS OG RÅDETS AFGØRELSE om fastlæggelse af et fællesskabsprogram med henblik på at fremme organisationer, der er aktive på europæisk plan, hvad angår ligestilling mellem mænd og kvinder

1. Indledning

Ifølge EF-traktatens artikel 251, stk. 2, tredje afsnit, litra c, skal Kommissionen afgive udtalelse om de ændringer, som Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets to ændringsforslag.

2. Baggrund

Forslaget blev forelagt Europa-Parlamentet og Rådet (KOM(2003) 279 endelig - 2003/0109 (COD) den 2. juni 2003.

Det Europæiske Økonomiske og Sociale Udvalg afgav udtalelse den 10. december 2003.

Europa-Parlamentet afgav udtalelse ved førstebehandlingen den 20. november 2003.

På baggrund af de af Europa-Parlamentets ændringsforslag, som Kommissionen kunne acceptere, udarbejdede Kommissionen et ændret forslag, som blev forelagt Rådet den 16. januar 2004. I det ændrede forslag blev 12 ændringsforslag godtaget (heraf et delvis), mens 8 ændringsforslag blev afvist. Kommissionen godtog alle de ændringsforslag, som gjorde teksten klarere.

De afviste ændringsforslag vedrørte hovedsageligt øget samfinansiering af Den Europæiske Kvindelobby til maksimalt 90 % i stedet for de nuværende 80 %; en forlængelse af programmet til 2008, som ikke overholder den fælles erklæring fra trilogmødet den 24. november 2003; indførelsen af en mere besværlig evaluering af programmet, som ikke ville stå i forhold til dettes budget og varighed.

Rådets fælles holdning blev vedtaget den 6. februar 2004. Forslaget er blevet gennemgået af arbejdsgruppen om sociale anliggender, mens budgetudvalget desuden undersøgte de finansielle aspekter.

I den fælles holdning blev de vigtigste mål i Kommissionens forslag og adskillige af Europa-Parlamentets ændringsforslag godtaget. Med hensyn til programmets varighed og dets samlede budget blev den aftale, som er indgået mellem Europa-Parlamentet, Kommissionen og Rådet på trilogmødet den 24. november 2003, respekteret i den fælles holdning.

Kommissionen accepterede Rådets forslag til en fælles holdning (meddelelse af 9. februar 2004 (KOM(2004) 100 endelig) under forudsætning af, at der indføres en sådan overgangsbestemmelse, som blev drøftet på budgetsamrådsmødet den 24. november 2003. Kommissionen blev anmodet om at tage alle de indledende skridt med henblik på at gennemføre 2004-budgettet, så snart basisretsakterne er godkendt. I tilfælde af, at godkendelsen først gives i 2004, vil der skulle tilføjes overgangsbestemmelser til basisretsakterne for perioden før denne godkendelse, hvilket undtagelsesvis vil muliggøre underskrivelse af de konventioner, som er nævnt i finansforordningens artikel 112, stk. 2, inden den 30 juni 2004.

Den 25. februar 2004 fremsendte Kommissionen i overensstemmelse med samrådsmødet den 24. november 2003 de nødvendige tekster til overgangsbestemmelserne, som Europa-Parlamentet forelagde som ændringsforslag til den fælles holdning (lignende bestemmelser blev tilføjet til afgørelserne om pakkens andre programmer). Den 30. marts 2004 vedtog Europa-Parlamentet ved andenbehandlingen de to ovennævnte ændringsforslag til den fælles holdning.

I denne udtalelse fremlægges Kommissionens holdning til Europa-Parlamentets ændringsforslag i overensstemmelse med EF-traktatens artikel 251, stk. 2, tredje afsnit, litra c).

3. Formålet med forslaget

Formålet med dette forslag til afgørelse, som blev vedtaget af Kommissionen den 27. maj 2003, er at skabe et retsgrundlag for tildeling af tilskud i årene 2004 og 2005 til organisationer, der er aktive på europæisk plan, hvad angår ligestilling mellem mænd og kvinder.

Denne afgørelse er nødvendig, fordi Kommissionens budget skal opstilles på en ny måde fra 2004 som følge af den nye finansforordning. De to nuværende budgetposter A-3037 vedrørende Den Europæiske Kvindelobby og A-3046 vedrørende andre organisationer, der er aktive på ligestillingsområdet, omdannes således til budgetposter for aktivitetsområder, der kræver en basisretsakt.

Ligeledes den 27. maj 2003 vedtog Kommissionen seks andre forslag til afgørelser med henblik på fra 2004 at indføre specifikke basisretsakter for en række tilskud, som på nuværende tidspunkt finansieres på baggrund af administrative bevillinger i budgettets del A, og på denne måde gruppere dem i aktivitetsområder. I en meddelelse fra Kommissionen til Parlamentet og Rådet af 27. maj 2003 (KOM(2003) 279 endelig) forklares den generelle og fælles tilgang, som er anvendt for alle de forslag til afgørelser, som indgår i dette initiativ.

I den forbindelse vedtog Kommissionen derfor den 27. maj 2003 sit forslag til afgørelse om fastlæggelse af et fællesskabsprogram med henblik på at fremme organisationer, der er aktive på europæisk plan, hvad angår ligestilling mellem mænd og kvinder. Det specifikke retsgrundlag er EF-traktatens artikel 13, stk. 2, om den fælles beslutningsprocedure.

De finansielle rammer for programmets gennemførelse i perioden 2004-2005 vil være 2,2 mio. EUR (750 000 EUR til Den Europæiske Kvindelobby i 2004-2005 og 350 000 pr. år til de andre organisationer).

4. Kommissionens udtalelse om Europa-Parlamentets ændringsforslag

4.1 Ændringsforslag, som Kommissionen godtager

Kommissionen godtager de to ændringsforslag fra Europa-Parlamentet. Disse ændringsforslag er i overensstemmelse med de afgørelser, der blev truffet på Europa-Parlamentets, Rådets og Kommissionens budgetsamrådsmøde den 24. november 2003. For at Kommissionen skulle have mulighed for at gennemføre 2004-budgettet straks efter godkendelsen af basisretsakterne, blev det på ovennævnte møde besluttet, at der skulle tilføjes overgangsbestemmelser til basisretsakterne for perioden forud for denne godkendelse, hvilket vil gøre det muligt undtagelsesvis at underskrive de konventioner, som er nævnt i finansforordningens artikel 112, stk. 2, før den 30. juni 2004.

4.1.1 Ændringsforslag 1: betragtning 15a (ny):

Med henvisning til Europa-Parlamentets, Rådets og Kommissionens interinstitutionelle erklæring af 24. november 2003 om basisretsakter for tilskud kan der i dette program undtagelsesvis fastsættes overgangsbestemmelser vedrørende perioden for udgifters tilskudsberettigelse.

4.1.2 Ændringsforslag 2: artikel 6a (ny):

Beskrivelse af overgangsbestemmelserne, ifølge hvilke perioden for udgifternes tilskudsberettigelse i forbindelse med tilskud tildelt i 2004 kan begynde den 1. januar 2004, forudsat at udgifterne ikke ligger forud for datoen for indgivelsen af ansøgningen om tilskud eller forud for begyndelsen af modtagerens regnskabsår.

I 2004 kan der desuden gøres en undtagelse over for modtagere, hvis regnskabsår starter før den 1. marts, i forbindelse med kravet om, at der skal være underskrevet en aftale senest fire måneder efter begyndelsen af modtagerens regnskabsår, jf. artikel 112, stk. 2, i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget. I så tilfælde skal aftalerne om driftstilskud underskrives senest den 30. juni 2004.

Af de i punkt 4.1 beskrevne årsager godtager Kommissionen begge ændringsforslag.

5. Konklusion

I henhold til EF-traktatens artikel 250, stk. 2, ændrer Kommissionen sit forslag som ovenfor angivet.